
הכנסת השמונה-עשרה


                                                              נוסח לא מתוקן              

מושב שלישי






         

פרוטוקול מס' 624

מישיבת ועדת הכלכלה

יום ראשון, ה' באלול תשע"א (4  בספטמבר 2011), שעה 13:00

סדר היום:  

הצעת חוק התקשורת (המשך שידורי חדשות מקומיות בטלוויזיה) (תיקוני חקיקה) (הוראת שעה)(תיקון – הארכת תוקף הוראת שעה), התשע"א-2011, של חבר הכנסת כרמל שאמה, חברת הכנסת שלי יחימוביץ (פ/3333).
נכחו:

חברי הוועדה:

כרמל שאמה – היו"ר

ישראל אייכלר

יואל חסון

נינו אבסדזה – מ"מ

יוליה שמאלוב-ברקוביץ – מ"מ

מוזמנים:
חה"כ אחמד טיבי

עו"ד צחי פנחס – משרד התקשורת

עו"ד רועי ברית – לשכה משפטית, משרד התקשורת

דורין מוסקונה – מתמחה, משרד התקשורת

דנה נויפלד – ייעוץ וחקיקה, משרד המשפטים

ניצן חן – יושב-ראש המועצה לשידורי כבלים ולשידורי לוויין

עו"ד דודו קובסניאנו – יועמ"ש המועצה לשידורי כבלים ולשידורי לוויין

עו"ד יורם מוקדי – סמנכ"ל תוכן ורגולציה, חברת הוט

דליה בודינגר – מנכ"לית חברת "קודה" – הפקת החדשות המקומיות

עו"ד נועה גבע – חברת יס

אפרת אבדור – חברת הוועד הארצי של ענף הכתוביות, ההסתדרות הכללית החדשה

גליה וורגן – חברת הוועד הארצי של ענף הכתוביות, ההסתדרות הכללית החדשה

תמר יפה – חברת הוועד הארצי של ענף הכתוביות, ההסתדרות הכללית החדשה

יניב אידלשטיין – חבר הוועד הארצי של ענף הכתוביות, ההסתדרות הכללית החדשה

אבי אזוז – מינהלת הסדרת השידורים לציבור

ג'וזף אטרש – מנכ"ל "הלא-טיוי"
ג'עפר פרח – "הלא-טיוי"
עו"ד איתי לשם – "הלא-טיוי"
עו"ד עמי הולנדר – "הלא-טיוי"
רן אדליסט – "הלא-טיוי"
ליאור רותם – דובר הוועדה 

ייעוץ משפטי:

עו"ד אתי בנדלר

אמיר רוזנברג - מתמחה
מנהלת הוועדה:

לאה ורון
קצרנית פרלמנטרית:

טלי רם

הצעת חוק התקשורת (המשך שידורי חדשות מקומיות בטלוויזיה) (תיקוני חקיקה)
(הוראת שעה)(תיקון - הארכת תוקף הוראת שעה), התשע"א-2011, של חבר הכנסת כרמל שאמה, חברת הכנסת שלי יחימוביץ (פ/3333)
היו"ר כרמל שאמה:


צהרים טובים, אנחנו פותחים את ישיבת ועדת הכלכלה. על סדר-היום הצעת חוק התקשורת (המשך שידורי חדשות מקומיות בטלוויזיה) (תיקוני חקיקה) (הוראת שעה) (תיקון – הארכת תוקף הוראת שעה), התשע"א-2011, של חבר הכנסת כרמל שאמה וחברת הכנסת שלי יחימוביץ (פ/3333). ההצעה אושרה בקריאה מקדמית ב-27 ביולי 2011, קיבלה פטור מחובת הנחה. אתנו חברות הכנסת נינו אבסדזה ויוליה שמאלוב-ברקוביץ. 

לאה ורון:

אני חושבת שאדוני יציג את החוק.


היו"ר כרמל שאמה:

חשבתי שחברת הכנסת שלי יחימוביץ תעשה זאת. הצעת החוק עוסקת בנושא החדשות המקומיות, כאשר הפתרון התקציבי מוארך מפעם לפעם בהוראת שעה ואין עדיין פתרון קבע. כדי לאפשר את המשך קיום החדשות המקומיות הקהילתיות, הוגשה הצעת חוק שהיא סך הכול הארכת תוקף של הוראת השעה הקודמת, שפגה. לכן, אני לא רואה דיון מיוחד שיכול להתקיים כאן, אלא אם כן יפתיעו אותנו מהצד השני עם רעיונות חדשים. כרגע זה הפתרון הלא-מושלם אבל המיידי שקיים. 


חברת הכנסת נינו אבסדזה, בבקשה.


נינו אבסדזה:

לגבי הפתרון הלא-מושלם – זה פתרון, הכול בסדר גמור, יש לי רק בקשה אחת, אדוני היושב-ראש. החוק הזה כולל העברת כספים כמעט באופן אוטומטי לשנתיים, עד 31 בדצמבר 2013, כולל אותם חמישה מיליון שקלים שהם מיועדים לחדשות בערבית. 


מכיוון שאנחנו נמצאים במצב שמחר או מחרתיים יש לנו ערוץ ערבי, אני מבקשת תיקון אחד – שחמישה מיליון השקלים האלה לא יועברו לחברה פרטית להכנת החדשות בערבית, אלא לחכות להקמת הערוץ – שזה קורה, אנחנו יודעים, מחר או מחרתיים – מכיוון שאנחנו לא צריכים, לא יכולים לדעתי להרשות לעצמנו סיטואציה שבה יש ערוץ – ערוץ חדש, ערוץ חשוב ורגיש, בואו נגיד במלים הכי עדינות- ופתאום אנחנו במו-ידינו מוציאים ממנו את כל התוכן. אני לא צריכה להסביר לאף אחד מהנוכחים – ערוץ בלי חדשות שהוא מפיק בעצמו זה כבר ערוץ פחות או יותר בלי ידיים, בלי רגליים ובלי התוכן. 

היו"ר כרמל שאמה:

בהנחה שהיה כבר היום ערוץ ייעודי ערבי, חמישה מיליון השקלים האלה הם שלו ואין על כך מחלוקת? 


קריאה:

לא, ודאי שיש מחלוקת. 


דנה נויפלד:

אני מבקשת להתייחס – לא לגופו של עניין אלא לעניין הסכמת הממשלה. הממשלה תמכה בהצעה, אבל אני רוצה להסב את תשומת לב הוועדה שזה לשנה אחת. להבדיל מההצעה שמדברת על שנתיים, הסכמת הממשלה היא לשנה אחת. 


יואל חסון:

מה זה אומר? בשנה אחת התקציב הזה יועבר לחברה פרטית, ובשנה לאחר מכן מה יהיה? 

דנה נויפלד:

לפחות לפי המצב המשפטי היום, בסוף 2012 כבר לא יהיו יותר תמלוגים, החל מ-2013 לא יהיו יותר תמלוגים. המנגנון שמתקצב את החדשות המקומיות הוא מהתמלוגים. התמלוגים מועברים להפקת החדשות. 


לכן, ככל שלא יהיו תמלוגים מ-2013, הרי אין טעם להאריך את הוראת השעה כי לא יהיה מקור תקציבי מהתמלוגים.


יוליה שמאלוב-ברקוביץ:

אז מה את אומרת, שלא יהיו חדשות מקומיות?


דנה נויפלד:

נכון. 


יוליה שמאלוב-ברקוביץ:

אז בשביל מה אנחנו מבזבזים את הזמן? זה רק לשנה. 

נינו אבסדזה:

ומה שאת אומרת, זה יתחיל ב-1 בינואר 2013.


דנה נויפלד:

אני אומרת שהוראת השעה תפוג, תסתיים ב-31 בדצמבר 2012. 


יואל חסון:

תפוג כי לא יהיו תמלוגים, לא יהיה הכסף. 

היו"ר כרמל שאמה:

זו גם היתה ההסכמה עם ועדת שרים לחקיקה, אני חושב.


דנה נויפלד:

זאת ההסכמה של ועדת השרים לחקיקה. 


יואל חסון:

למעשה אין חדשות מקומיות, נגמרו החדשות המקומיות.


דנה נויפלד:

לא, הן יכולות להיות מופקות על-ידי הוט ויס עצמן, אם הן רוצות, אבל המקור התקציבי לא יהיה תמלוגים. 


יואל חסון:

הן לא חייבות לעשות את זה. 


דנה נויפלד:

בין השנים 1996 ל-2006 החברות האזוריות חויבו מכוח הוראה של החוק, מבלי שהיה לכך מקור מימוני. מסוף 2006 ועד היום, מקור המימון של הפקת החדשות היה מכוח התמלוגים. היתה חובה כזאת בעבר גם בלי שהיה מימון דרך התמלוגים. 

נינו אבסדזה:

השאלה אם היא תהיה גם בעתיד, זה מה שאני לא מצליחה להבין. 


היו"ר כרמל שאמה:

צריך לייצר את זה. מי שחושב שזה מה שצריך להיות, צריך לעבוד על זה כדי לייצר את זה. 


יואל חסון:

היה ויכוח שלם בקדנציה הקודמת על חשיבותן של החדשות המקומיות והיה על כך דיון חשוב. עובדה שהן התקיימו עד היום. לא ידעתי על כך שמ-2013 לא יהיו יותר תמלוגים, זה אומר שלא יהיו חדשות מקומיות. 


היו"ר כרמל שאמה:

לא, זה לא אומר שלא יהיו.


דנה נויפלד:

זה לא מה שאמרתי. אמרתי שלא יהיה מימון מכוח התמלוגים.


היו"ר כרמל שאמה:

זה אומר שאם לא ייעשה איזשהו צעד, לא יהיו. גם אם לא היינו מביאים את הצעת החוק הזאת, לכאורה לא היו חדשות מקומיות גם ב-2012, אבל עושים. כשאתה מבין שמשהו לא יהיה אם לא תעשה משהו, אתה בדרך כלל עושה משהו. 


יואל חסון:

הוט ויס לא יעשו. אם לא יהיה להם כסף, הם לא יעשו. 


היו"ר כרמל שאמה:

האופוזיציה בוועדת הכלכלה תוביל מהלך, ואנחנו נעזור לה. 


יואל חסון:

אנחנו עושים הכול עם היושב-ראש. אין פה קואליציה – אופוזיציה.

דנה נויפלד:

אם אפשר להעמיד דברים על דיוקם. כל מה שהוראת השעה עוסקת בו זה במקור המימוני. גם בעבר, על חברות הכבלים שהיו אזוריות היתה חובה כזאת עד 2006, ללא המקור התקציבי של התמלוגים. עכשיו אנחנו באים ואומרים שהמקור של התמלוגים מסתיים בסוף 2012. 


יואל חסון:

מה ההיגיון לתת את הכסף הזה עכשיו לחברה פרטית ולא לחכות לערוץ שאמור לקום? 


דנה נויפלד:

חדשות, כרגע מדברים פה על כמה - - -


יואל חסון:

על הערבית. עכשיו אני מדבר על הערבית.


נינו אבסדזה:

רק על ערבית. 


דנה נויפלד:

החובה מוטלת על הוט להפיק את החדשות המקומיות, והיא זו שבוחרת או בחרה להתקשר עם חברת "קודה", כאשר אחת המהדורות המופקות במסגרת החדשות המקומיות היא המהדורה בערבית. את השאלות לגבי הבחירה של מי שמפיק אותן אני מציעה להפנות למר מוקדי, הוא זה שנמצא כאן מטעם הוט. 


נינו אבסדזה:

אבל זה בדיוק מה שאנחנו אומרים, אדוני היושב-ראש. שאין בעצם מאחורי זה כרגע היגיון מכיוון שאנחנו ערב הקמת הערוץ, זה עד עכשיו היה ברור. 

יוליה שמאלוב-ברקוביץ:

אבל אין ערוץ. ממתי בארץ מקימים ערוצים כל כך מהר, לא הבנתי, כל עוד אין ערוץ. 


היו"ר כרמל שאמה:

ניצן חן, בבקשה.


ניצן חן:

אדוני היושב-ראש, אני חושב שאין ויכוח על חשיבות החדשות המקומיות. חבר הכנסת חסון העיר, בצדק, שהיה ויכוח האם המדינה צריכה לממן אותן או לא. אני לא חושב שבכל הסיבובים הקודמים היה ויכוח על עצם החשיבות שיהיה סיקור של Local News, זה קיים בכל העולם. הוויכוח הוא רק לגבי המימון.


מעל 20 שנה כבר יש חדשות מקומיות. ב-2006 החליטה ועדת הכלכלה ללכת לקראת הוט כי היא זאת שמחויבת על-פי חוק, ולעשות קיזוז כלפי התמלוגים. 


ככל שבעוד שנה אין תמלוגים, יימצא סעיף תקציבי אחר. כמו שכבוד היושב-ראש וחברי כנסת אחרים מצאו סעיף תקציבי לחשיבות של משדרים בשפה האמהרית ולחשיבות של דברים אחרים, אני חושב שאין עוררין על כך שטוב שבחברה הישראלית יהיה סיקור בחדשות מקומיות. 


לגבי דבריה של חברת הכנסת נינו, כרגע אנחנו עוד לא בוודאות יודעים שיהיה ערוץ ערבי באוויר. אנחנו מאוד מקווים, מתפללים. ועדת הכלכלה, אגב, נתנה את הרוח הגבית לערוץ הזה ונתנה הקלות כאלה ואחרות. היינו בסיבובים הקודמים, אדוני היושב-ראש, כבר כשהמועצה נתנה רישיון, ובעלי הערוץ קיבלו "רגליים קרות" והחזירו את הרישיון למועצה. 


לכן אני מציע – עד סוף 2012 יש את המתווה הנוכחי, להשאיר אותו as is. אני מסכים איתך לגבי השורה התחתונה. אין הצדקה שהמדינה תממן שתי מהדורות חדשות בערבית – אחת בהוט ויס, ואחת בערוץ ערבי מסחרי, צריך לעשות הלימה של שתי המחויבויות. 

יואל חסון:

הוא גם עושה את זה עכשיו. עכשיו רוצים להעביר כסף. 

ניצן חן:

כרגע זה לא קיים כי עוד אין ערוץ ערבי בכלל. 

יואל חסון:

אני יודע. מה ההערכה, מתי יהיה ערוץ ערבי? 


היו"ר כרמל שאמה:

מר מוקדי, בבקשה.


יורם מוקדי:

קודם כול, למען הרקע ההיסטורי – ועדת הכלכלה בתחילת שנות האלפיים העבירה את חברות הכבלים האזוריות למשטר אחר לגמרי, במסגרת זאת קבעה חובות הפקות מקור ודברים אחרים, וקבעה שב-2006 תיגמר החובה של החדשות המקומיות כי חברות הכבלים מפסיקות להיות חברות אזוריות. אז היה שם פתרון משולב שאמר, בתוך 2006 החובה נגמרת. 


ההסדר שגובש הוא הסדר שבא ואמר: חברות הכבלים מפסיקות להיות אזוריות, ולכן אנחנו ניתן להן חובות ארציות – שזה נכלל בחובות מאוד מאוד מפורטות בתחום הפקות המקור – ובעצם ההסדר של חדשות מקומיות נגמר ב-2006. ועדת הכלכלה, אז בראשות חבר הכנסת משה כחלון, הגיעה לפתרון מאוד יצירתי, שבא ואמר: התמלוגים שמשלמות הוט, ולימים גם יס, בעצם ילכו לחדשות המקומיות עד שיימצא איזשהו פתרון קבע. אני מניח שבמהלך השנה הקרובה מישהו צריך למצוא פתרון קבע – בין אם זה רשות השידור, בין אם זה מימון של המדינה, או דברים אחרים, כדי שהדבר הזה ימשיך.

ניצן חן:

או הוט ויס. 


יורם מוקדי:

כן, אבל כיוון שב-2006 החובה הזאת נגמרה כי מישהו חשב שאת הכסף אנחנו נשים בהפקות מקור, אני מניח שזה לא הוט ויס אוטומטית כאמירה, כיוון שאנחנו לא אמורים לטפל בנושא הזה, הפסקנו להיות חברות כבלים אזוריות מזמן, מזמן. תמיד הפתרון הנוח. אם המדינה חושבת שזה כל כך חשוב, אני מניח שתמצא דרך לממן את זה, כפי שהיא עושה עד היום אגב. 


יואל חסון:

האם יש לכם מדדים לבדוק את כמות הצפייה בחדשות האלה?

יורם מוקדי:

כמות הצפייה היא לא גבוהה. מה שאנחנו עשינו לטובת כמות הצפייה זה להעביר את זה לערוץ-3 שלנו. העברנו את זה מערוץ-98 לערוץ-3 שלנו ואנחנו מאפשרים לכל לקוח שלנו לבחור את האזור שהוא רוצה בו באמצעות השלט. זו התרומה שלנו, כמובן ללא תשלום וללא בקשה או הכרת תודה, אבל זה מה שחשבנו שיהיה נכון לעשות, והמהדורה משדרת ומקבלת יותר צופים, בשיעורים דומים למה שהיה.

ניצן חן:

אבל החשיבות זה לא רק הרייטינג. יש חשיבות גם להביא כתבים ושדרים מהפריפריה, מהדרום, מהצפון. 


יורם מוקדי:

אני האחרון שאתווכח על כך שלעודד חדשות במדינת ישראל זה דבר חשוב. 


ניצן חן:

דני קושמרו נולד בחדשות המקומיות בדרום. דוגמה.


דליה בודינגר:

השכר של עובדי החדשות המקומיות הוא שכר לחלוטין מסונכרן עם מה שקורה במערכות של ערוץ-10 וערוץ-2. עובדים שם 120 עובדים, חלקם עובדים ותיקים, חלקם חבר'ה צעירים שנקלטו עכשיו, בוגרי מכללות, עוברים את ההכשרה המקצועית שלהם, והמטרה היא בעצם להכשיר את הדור הבא. החדשות המקומיות זה סוג של תחנה לבוגרי מכללות עד שהם יהיו מבחינה מקצועית ערוכים להיקלט במערכות הגדולות יותר. רמות השכר הן בהחלט רמות שכר דומות לחלוטין למה שמקבל כתב מתחיל במערכות של הערוצים המסחריים, והוותיקים יותר מרוויחים יותר. 


יורם מוקדי:

בכל מקרה, בנושא השידורים בערבית, קודם כול אני מאחל ומקווה – גם אישית וגם כאזרח המדינה – שערוץ ערבי יקום, אבל כיוון שמדובר פה בהארכה לשנה של ההסדר הקיים, וערוץ ערבי עדיין לא קם, יהיה מאוד מאוד מוקדם לדעתי לבוא ולהתחיל לגזור את הכסף מכאן לשם. בכל מקרה, זה לא חמישה מיליון שקלים, יש עלויות ספציפיות למהדורה הזאת לעומת מהדורות אחרות. היקף המנויים דוברי ערבית בשידורים שלנו הוא יותר קטן מאשר האוכלוסייה היהודית, וזה בין היתר בגלל ריבוין של צלחות ודברים אחרים. אולי הערוץ, כשיקום, יעודד גידול גם במספר המנויים. 

יוליה שמאלוב-ברקוביץ:

אולי נעביר את זה ל"אל-ג'זירה" והם יעשו בעברית...


נינו אבסדזה:

הם כבר הוכיחו, דרך אגב, שהם יודעים לעשות, ומה שאנחנו רוצים לעשות פה – תחרות ל"אל-ג'זירה" – ואם לא יהיו כספים... אגב, יש לי שאלה לגבי הכספים. מי מפקח על סכומי הכסף של ההפקה בערבית? 


יורם מוקדי:

עכשיו משרד התקשורת. 

ניצן חן:

יש רגולטור שכולל גם את מועצת הכבלים והלוויין, ובהקשר הפיננסי גם החשכ"ל - באמצעות נציגו, חשב משרד התקשורת – ש"שותה להם את הדם" ובודק אותם בצורת שתי וערב. אני לא רואה שום בעיה עם זה. כל חישוב התמלוגים של החדשות המקומיות נבדק בדיקות עומק גם על-ידי החשב של המשרד.

נינו אבסדזה:

אגיד לך, ניצן, למה אני שואלת, אני לא רומזת שום דבר, חלילה. אני פשוט שואלת משום שברגע שמדובר במגזרים, יש קצת בעיה עם הפיקוח גם בנושא הפיננסי. זוהי שאלה כללית לחלוטין. 


ניצן חן:

יכול מאוד להיות שאת צודקת, אבל הערוץ הזה עוד לא נולד. אנחנו מאוד מקווים שהוא נולד. אגב, יש לו פטור על-פי חוק, במכרז. בשנתיים הראשונות הוא לא משדר חדשות בכלל, רק החל מהשנה השלישית לעלייתו לאוויר.

רן אדליסט:

הכוונה להגיש בקשה לשידור חדשות מייד כשאנחנו עולים, סיפור של פברואר-מרס. כלומר, את הכסף אנחנו רוצים לחתוך החל מפברואר-מרס השנה. 


ניצן חן:

מי אמר שמגיע לכם כסף? 


רן אדליסט:

יכול להיות, זה מה שאנחנו מבקשים – לאור מה שנאמר פה ולאור הצורך בכסף. 


יוליה שמאלוב-ברקוביץ:

יש לי רק שאלה – האם יש בפברואר ערוץ בשפה הערבית בישראל?


ג'עפר פרח:

לפי הרישיון, אתם אמורים כבר להוציא את הרישיון, ונדמה לי שהיה צריך כבר לתת את הרישיון.

ניצן חן:

מר ג'עפר, אתה יודע יותר טוב ממני שאתם עדיין לא עשיתם את הכול. בוא נגיד את זה כך בשפה חיובית ולא בשפה שלילית. ככל שתעמדו בכל הדרישות שכתובות במכרז, וועדת המכרזים, קרי המועצה, תגיע למסקנה שאתם עומדים בכל הדרישות, טקס השקת הענקת הרישיון כבר נקבע – בכפוף לכך שתעמדו בכל הדרישות. 


יואל חסון:

למתי נקבע הטקס?


ניצן חן:

אמצע ספטמבר. 


ג'עפר פרח:

אם אני לוקח את מה שניצן אומר, הערוץ אמור לעלות לשידור בתחילת השנה הבאה, הצעת החוק מדברת על הכסף של החדשות המקומיות לשנה הבאה, לא לשנה הזאת.


יוליה שמאלוב-ברקוביץ:


אתה רוצה להגיד שאתה בארבעה חודשים הולך להקים את הערוץ? 


ג'עפר פרח:

הערוץ אמור לעלות בינואר לתחילת שידורים.


יוליה שמאלוב-ברקוביץ:

מספטמבר, כשאתה מקבל רישיון, עד ינואר?


יואל חסון:

אבל הוא עובד על זה עכשיו. 

ג'עפר פרח:

המכרז נסגר כבר בינואר, זה רק לסגור את הפרטים. היה קבוע ל-30 באוגוסט.


יוליה שמאלוב-ברקוביץ:

מתחילים מספטמבר.


ג'עפר פרח:

אמורים להתחיל בינואר לשדר. הצעת החוק הספציפית הזאת מדברת על שידורים של החדשות המקומיות בשנת 2013-2012. נכון, יש פטור מחדשות בערבית בערוץ הזה לשנתיים. אף אחד לא בא ואומר שמה שקורה היום בחדשות המקומיות בערבית הוא רע. הוא לא רע. יש חדשות מקומיות שמופקות היום בערבית, רק אף אחד לא רואה אותן, מהסיבה הפשוטה – שהן משודרות בערוץ – בואו נגיד, מאחר שהכבלים לא עשו את המוטל עליהם והיו הרבה סיבות אחרות, אין תשתיות במגזר הערבי היום שמחברות את המגזר הערבי לתשתיות של כבלים וגם אין ליס.

יוליה שמאלוב-ברקוביץ:

הפלטפורמה לא אותה פלטפורמה.


ג'עפר פרח:

 התוצאה היתה שנכנסו במקומם צלחות, היום הערבים רואים 660 תחנות מהעולם הערבי, ומי שרוצה מתחבר לערוץ-2 ולערוץ-10. הערוץ הזה אמור לשדר תוכן מקומי, זה יהיה הערוץ היחיד שישדר תוכן מקומי עצמאי פרטי. 


אפשר להחליט – אני מסתכל פה על חוק אחר שהוועדה הזאת אישרה, רק ב-2011, הוחלט לתת 4.8 מיליון שקלים לשידורים ולהפקות מקומיות בשפה האתיופית כי יש חשיבות לתת תמיכה לשפה האתיופית, וכל הכבוד שהוועדה עשתה את זה. מה שאנחנו באים ואומרים – החדשות המקומיות שיופקו בשפה הערבית, שישודרו בערוץ הזה. 


יכול יורם מוקדי להחליט שהוא רוצה לתת את זה ל"קודה", יכול להחליט לתת את זה לערוץ. הוועדה הזאת צריכה לכוון מה אתם רוצים – אתם רוצים לראות חדשות בערוץ הייעודי בערבית, או שזה לא חשוב בכלל. 

יוליה שמאלוב-ברקוביץ:

אתה צודק אבל זה לא קשור. מה שהם מדברים לא קשור למה שאתה עושה. כאילו אתם החלטתם משום מה שהכסף יעבור אליכם. 


ג'עפר פרח:

לא, לא, אני לא בא ומחליט לגבי הכסף. אני אומר – יש כסף למהדורת חדשות מקומיות בערבית היום לפי הקונספט הקיים. יש חמש מהדורות, אחת מהן בערבית. 


קריאה:

שש.

ג'עפר פרח:

שש מהדורות. המהדורה בערבית היום משודרת בערוץ שהערבים לא רואים אותו, אין ערוץ כזה, 98. 


דליה בודינגר:

ברגע שיהיה ערוץ - - -

ג'עפר פרח:

מה שמוצע פה, שברגע שיהיה ערוץ, ושהוועדה הזאת תהיה מודעת לכך, ותחליט שהיא כן מכוונת– כי היה נוצר ואקום שהתוצאה שלו שאין היום שידורים מקומיים בערבית. 

יואל חסון:

אדוני היושב-ראש, אני חושב שיש כאן שאלה מאוד משמעותית, כי באמת מדברים פה על תקציב ל-2012, ואם ב-2012 תחדור אלינו מציאות טלוויזיוניות חדשה שיש בה ערוץ כזה – ואת זה צריך להבין, צריך להבין אם אכן יהיה ערוץ. אם באמת ב-1 בינואר 2012 יהיה ערוץ, אי-אפשר להתעלם מכך היום, אדוני היושב-ראש, כי אז אתה עושה סוג של התעלמות מנתון ברור, אלא אם כן יוכיחו לנו כאן בוודאות שאין סיכוי שהערוץ הזה יקום עד המחצית הראשונה של 2012. 


יוליה שמאלוב-ברקוביץ:

לא, בדיוק הפוך. 

נינו אבסדזה:

זה לא הפוך. העבודה על הקמת הערוץ זה כבר עניין של כמה שנים טובות. הערוץ מוכן והוא אמור באמת לעלות לשידור, אם לא ב-1 בינואר, אני מניחה ב-1 בפברואר. זה לא חודש, לא חודשיים. מחכים עכשיו, אני מניחה שיהיה הטקס בזמן הנכון. 

היו"ר כרמל שאמה:

השאלה אם דבר פה קשור בדבר.

יוליה שמאלוב-ברקוביץ:

אבל איך זה קשור? אני לא מבינה איך זה קשור.

נינו אבסדזה:

זה מאוד קשור. ברגע שיש לך ערוץ בערבית, למה להשאיר אותו - - -

יוליה שמאלוב-ברקוביץ:

זה בכלל קשור להוט ויס. 

קריאות:


- - -
ג'עפר פרח:

אותה מועצה מחכה אחר כך לכל. 
היו"ר כרמל שאמה:

סליחה, נגמר הקרנבל. זה שצריך חדשות בערוץ בערבית זו שאלה אחת, ויכול להיות שיש פה תמימות-דעים לגבי התשובה. האם הכסף שאנחנו מדברים עליו – העניין של מימון חדשות מקומיות – קשור ואמור להתחלק לעניין הזה, זו כבר שאלה אחרת. לכן אני אומר, שאלה האם זה קשור דבר בדבר.


ניצן חן:

יש פה סוגיה משפטית, יציג אותה היועץ המשפטי של המועצה, דודו קובסניאנו.

דודו קובסניאנו:

אני מבקש להגיד שני דברים. חברת "הלא-טיוי" זכו במכרז, ובמסגרת ההתחייבות שלהם על-פי תנאי המכרז, הם התחייבו להפיק חדשות בערבית. זו אחת מהמחויבויות שלהם על-פי תנאי המכרז, וללא שום תלות, הם אמורים לממן את החדשות. 


אני לא בטוח -  ברמה המשפטית, אם עכשיו יחליטו שהמימון שלהם יהיה מכוח כספי המדינה, זה מעורר סוגיות משפטיות. 

היו"ר כרמל שאמה:

המכרז של "הלא-טיוי"?

דודו קובסניאנו:

המכרז שלהם, יכול להיות שאם היו יודעים - - -

ניצן חן:

צריכים להפיק חדשות בלי קשר לכסף. 


ג'עפר פרח:

החל מהשנה השלישית. 

נינו אבסדזה:

יש להם פטור לשנתיים. קודם כול, הם לא חייבים שנתיים, נכון? 

דודו קובסניאנו:

הם לא חייבים. 

נינו אבסדזה:

הם רוצים לעשות את זה כבר ממחרתיים. 


יוליה שמאלוב-ברקוביץ:

אבל הם ערוץ מסחרי. הם צריכים לממן את ערוץ החדשות. 

ג'עפר פרח:

אנחנו נעשה את זה בהחלט. השאלה אם החדשות המקומיות האלה – אתם כמחוקקים רוצים לראות אותן בערוץ הזה או שהציבור הערבי ימשיך לראות את החדשות מכל מקום אחר חוץ מישראל, זה הכול.


יוליה שמאלוב-ברקוביץ:

מה זה קשור? 

אתי בנדלר:

החדשות המקומיות שבהן מדובר בחוק התקשורת ובהצעת החוק שמוצע להאריך את ההסדר הזה בשנה נוספת, מדברות על שידור חדשות בדינים מקומיים בכבלים בלבד. על זה מדובר.


מה שאני מבינה מהדברים של הדובר האחרון, הוא אומר: תחליטו אם אתם רוצים לראות את החדשות בשפה הערבית בערוץ הייעודי בשפה הערבית או אתם רוצים לראות את זה בכבלים. לא מדובר כאן לגבי שנת 2012 על ביטול החדשות בשפה המקומית. 

מה שהבנתי שהוצע כאן זה שהתקציב המיועד להפקת החדשות המקומיות בשפה הערבית שישודרו בכבלים, התקציב הזה יופנה במקום למי שמחליט עליו – הכבלים, שהחיוב חל עליהם; חברת הוט, במלים אחרות – המחוקק יבוא ויקבע שהתקציב הזה ילך לגוף אחר, ל"הלא-טיוי", כדי שהיא תפיק עבור הכבלים את החדשות שישודרו אצלם. 

אני מבינה שזו המסגרת שבה מדובר. לא מדובר כאן לגבי שנת 2012 על ביטול החובה לשדר חדשות מקומיות בשפה הערבית. 

יש שאלה האם מעבר ל-2012 – שזו היתה הסכמת הממשלה – ימשיכו לשדר חדשות מקומיות בשפה הערבית גם בכבלים, וכאן יכול להיות שיגידו שבכלל אין מקום להאריך את ההסדר הזה לא רק בגלל שהמימון של הפקת החדשות המקומיות הוא מהתמלוגים שמשולמים על-ידי הכבלים והיתרה על-ידי הלוויין, אלא משום שיהיה ערוץ ייעודי בשפה הערבית שישדר בין היתר חדשות, ואז אולי אין מקום להטיל את החובה הזאת - ככל שמדובר בחדשות בערבית, צריכים לראות מה לגבי חדשות בשפה העברית, חדשות מקומיות, האם יש צורך בכלל להמשיך את ההסדר הזה. 

אבל כרגע, העובדה שאתם תעלו לאוויר כערוץ ייעודי בשפה הערבית, שאכן ישדר ויועבר גם במסגרת הכבלים והלוויין, זה ברור, בהמשך גם ב-DTT כפי שאנחנו יודעים, בהצעת חוק שתידון בהמשך- אבל זה לא מייתר את החובה של הכבלים, כך אני מבינה, לשדר את החדשות המקומיות בלי שום קשר לערוץ שלכם. 


קריאה:
לא, זה לא מייתר.


אתי בנדלר:
מר מוקדי, האם אתה חולק על דבריי?

יורם מוקדי:
אני מסכים לגמרי, אני רק רוצה להגיד שאם הם רוצים לקחת את המהדורה, שייקחו את המהדורה הזאת.

אתי בנדלר:

זאת אומרת, אתה רוצה להיפטר ממנה לגמרי?

ניצן חן:

הוא היה רוצה להיפטר מכל המהדורות. 

יורם מוקדי:

אני מחויב על-ידי הרגולטור שלי היום להפיק גם מהדורה בשפה הערבית.

אתי בנדלר:

נכון.

יורם מוקדי:

אז אני עכשיו באמצעות החברה הזאת מפיק את זה. הם רוצים לשדר אותה, שיהיו בריאים, שיעלו לאוויר, שישדרו אותה, וכשנגיע לפתרון הקבע בשנה הבאה - כי ממילא יש פה שאלה מאוד מאוד גדולה - אז יידון גם הדבר הזה.

אתי בנדלר:

השאלה אם הרגולטור יאפשר לכם שהמהדורה המקומית תשודר רק בערוץ הייעודי. 

דליה בודינגר:

למה רק?

אתי בנדלר:

מערבבים כאן דברים. 

יורם מוקדי:

לי אין בעיה עם זה, הרי בסוף זה כסף ציבורי מבחינתי. 

דנה נויפלד:

נכון, זאת הנקודה. אם אפשר להזכיר – הכסף הזה הוא כסף ציבורי שעובר לגוף שידור פרטי, שזה גם ככה חריג בחקיקה. יש עוד חריג שהוספתם לפני מספר שבועות, אבל זה חריג שבחריג. בדרך כלל לא נותנים כספי ציבור בשביל שידורים בערוצים פרטיים. עד היום לא היו חלופות. 

ג'עפר פרח:

האתיופים. 

קריאה:

היא אמרה שזה עוד חריג. 

דנה נויפלד:

עוד חריג, כן. שני חריגים. 

קריאה:

חוק הקולנוע.

דנה נויפלד:

כן, אבל שם זה עובר דרך קרנות.
אחמד טיבי:

אנחנו בכלל חריגים. מתייחסים אלינו כאל חריגים. 

דנה נויפלד:

ההסדר הזה הוא הסדר מאוד מאוד ייחודי שנותנים לגוף מסוים, מתוקצב ספציפית. ולא רק זו, אף זו – שהבחירה מי יפיק את החדשות, היא נעשית בידי הוט עצמה ולא בידי המדינה. הוט מחליטה עם מי היא מתקשרת ואליה עובר הכסף ישירות. 


עד היום לא היו חלופות אחרות להתקשרות. כך זה נעשה, מכל מיני טעמים היסטוריים שיורם הסביר. החובה שהיתה חלה על הוט המשיכה לחול על הוט, וככזו, היא בוחרת איך להעביר את הכספים. 


יחד עם זאת, צריך לשוב ולהזכיר – וזו אני חושבת הנקודה שעלתה גם מדבריה של אתי – שהכספים האלה הם כספים ציבוריים, וככאלה אפשר היה לחלק אותם בצורה אחרת והיה אפשר גם לקבוע חובת העברת השידורים. כיוון שהם ממומנים מכספי הציבור, היה אפשר לקבוע חובת העברה של העברת השידור הזה מהוט גם לערוצים הייעודיים. 

אגב, אני לא חושבת שיש עם זה בעיה, אפשר לחשוב על כל מיני פתרונות שכולם יבואו על סיפוקם, ככל שהכנסת תבחר לעשות כן. היא יכולה לבוא ולומר שבכלל ייעשה מכרז וגם הגוף הזה יוכל להתמודד מול ולהציע הצעה להוט איך להשתמש באותם כספים ציבוריים שממילא לא היא נותנת אותם. היה אפשר למצוא חובת העברה, לחייב חובת תשדיר של המהדורה. אפשר למצוא מגוון של פתרונות, בשים לב לכך שהכסף הזה הוא כסף ציבורי. 


יורם מוקדי:
וכיוון שאנחנו עכשיו בספטמבר – סליחה על קריאת הביניים - אני מניח שלא יערכו עכשיו מכרז, והחדשות האלה מוארכות בשנה עכשיו, ולכן צריך להאריך אותן בשנה ואחרי כן לראות במסגרת ההסדר מה אתם רוצים לעשות עם הערוץ – שיהיה בריא, שיהיה באוויר, שישדר. בינתיים הוא יכול לקחת את המהדורה – לפחות מבחינתי, ככל ששואלים אותי – בוודאי שישדר, כמה שיותר גופים שרוצים לשדר את החדשות המקומיות, בבקשה שישדרו. 


דליה בודינגר:
רק לסבר את האוזן. אני דליה מהחדשות המקומיות. המהדורה בערבית בשנה האחרונה עברה שדרוג מאוד משמעותי. כוח-האדם שמועסק שם היום הוא כוח-אדם מבחינת ההיקף שלו זהה לחלוטין לכל חמש המהדורות שמשודרות בשפה העברית. בכל אחת מהמערכות של השפה העברית מועסק כתב אחד שהוא מהחברה הערבית, במטרה להביא תכנים של החברה הערבית גם למהדורות בשפה העברית וגם לייצר לטובת המהדורה, שהיא מהדורה ארצית, אבל מעבירה בערבית את התוכן. 

אנחנו נמצאים בקשר עם החבר'ה של הערוץ בערבית, הלוואי שהוא גם יעלה לאוויר בהקדם. אני מעריכה שלא תהיה איזושהי בעיה – וניצן, תקן אותי – לקבל החלטה שבמקביל לשידור בערוץ-98, כמו שקיבלו את ההחלטה לשדר את המהדורות בשפה העברית, ערוץ-98 ובערוץ-3 – אותו דבר, לשדר את זה גם בערוץ-98 וגם בערוץ שיוקם.


היו"ר כרמל שאמה:
יש בעיה עם זה, ניצן? 

ניצן חן:

לא. זה משאב ציבורי, כמו שנציגת משרד המשפטים היטיבה לתאר, ברגע שכספי התמלוגים מממנים את המהדורה הזאת, בשעתו גם בערוץ-33 היה אותו הסדר עם רשות השידור, כך שאני לא חושב שיש בעיה.

היו"ר כרמל שאמה:

שאלה האם אנחנו צריכים לקבוע דבר כזה בחקיקה או שזוהי הסמכות שלך אחרי כן להחליט.

ניצן חן:

זו סמכות של הרגולטור, אלא אם כן תקן אותי אם אני טועה. אתי, אם אין בעיה, אז פתרנו את זה. 


אתי בנדלר:

נגיד כך. לפי החוק, בעל רישיון לשידורי כבלים ישדר חדשות מקומיות ותוכניות מקומיות בענייני היום הנוגעים לאזור בלבד, דהיינו החובה חלה על מר מוקדי באופן אישי. 

ניצן חן:

והיא נשארת כך. 

אתי בנדלר:

והיא נשארת כך. העובדה שהוא מעביר ערוץ ייעודי, שמשודרות שם חדשות בשפה הערבית, איננה פוטרת. 


ניצן חן:

נכון.


אתי בנדלר:

לדעתי, אין בה משום מילוי החובה המוטלת על - - -

היו"ר כרמל שאמה:

דובר על מקביל.

אתי בנדלר:


במקביל, בוודאי שאפשר. 

ניצן חן:

מדובר על זה שככל שהם יעלו לאוויר, בעזרת השם – שגם זה עדיין מצריך עיון וליבון – יעלו, יוכלו לקבל אפס עלות.

ג'עפר פרח:

"עזרת השם" צריכה לימוד?

ניצן חן:

בעזרת אללה, בסדר? 

יואל חסון:

תגיד, למה אתה כל כך סקפטי? 

ג'עפר פרח:

לא יודע, חמישה מיליון שקלים הון עצמי הוזרמו, דמי הרישיון שולמו. מה אתה סקפטי כל כך? 

ניצן חן:

אתה רוצה שאני אגיד למה אני סקפטי פה? 

היו"ר כרמל שאמה:

חבר הכנסת טיבי, יש לך משהו לומר בעניין?

יואל חסון:

רגע, אבל שאלתי שאלה חשובה.
אחמד טיבי:

אני רוצה לדעת למה מר חן הוא סקפטי, אני רוצה לשמוע. 

ניצן חן:

מכיוון שחבר הכנסת, ד"ר טיבי, היה - - -

יואל חסון:

למה השאלה של טיבי - - - 

אחמד טיבי:

יותר רלוונטי...

היו"ר כרמל שאמה:

לחבר הכנסת טיבי יש מעמד מיוחד בוועדה. 

אחמד טיבי:

מי שהתקבל אתמול טוב יותר בהפגנה זוכה לתשובה. תקרא עיתונים.

ניצן חן:

זו היתה שאלה רטורית או באמת שאלה אמיתית?

אחמד טיבי:

לא, לא, אני רוצה לשמוע. 


ניצן חן:

אז אני אענה. 


ג'עפר פרח:

ניצן, אני לא יודע מה הסקפטיות הזאת אבל יש ערוץ שיורם, כשהיה הרגולטור, נאבק עליו, אנחנו נאבקנו עליו הרבה שנים. סוף-סוף, מול 640, 660 תחנות מהעולם הערבי יהיה ערוץ מקומי, אז תנו לו רוח גבית, תתמכו בו ותפסיקו עכשיו עם הסקפטיות הזאת. 

אחמד טיבי:

ג'עפר, אתה אמרת שגייסתם את ההון. למה אתה עדיין סקפטי למרות שהם גייסו את ההון? 

ניצן חן:

אם התקבל הרושם מדבריי – בשנתיים האחרונות, חבר הכנסת טיבי, הפכתי כל אבן כדי שהערוץ הזה יקום, תקנו אותי אם אני טועה.

אחמד טיבי:

נכון. 


ניצן חן:

אחרי שאמרתי את זה, אני אגיד לך למה אני סקפטי. כי אם יש מלחמות היהודים 50% בסולם טיבי, מלחמות הערבים זה 100%.


ג'עפר פרח:

יש לנו בית-ספר טוב...

ניצן חן:

וזה שיש שמונה קבוצות שביחד אולי אולי יצליחו להגיע לעמק השווה - - -

אחמד טיבי:

אחדות זה לא תמיד דבר חיובי. 


ניצן חן:

בסדר, אבל מכיוון שהיינו בסיבוב הזה, ד"ר טיבי, פעמיים בעבר, והמועצה כבר העניקה רישיון, וזה שזכה במכרז בא למועצה: תודה רבה, לא רוצה, הפסיד את הכסף של העלות – אודי מירון – לכן, עד שאני לא רואה את הג'ינגל באוויר, את אות הפתיחה באוויר, לא מאמין.

ג'וזף אטרש:

ניצן, אני מבין את הסקפטיות שלך. אני קם כל יום בבוקר עם צוות עובדים, כל יום בבוקר, כדי לעלות בינואר, ואני אומר לך – אנחנו נעלה בינואר – ומה שאתה אומר פה זה יירשם. 

ניצן חן:

מותר לי להגיד לפרוטוקול "בעזרת אללה". אפשר להגיד, ג'עפר?

ג'וזף אטרש:

אפשר, אתה מוזמן, אין בעיה. 

ניצן חן:

זה לא מזיק. 

ג'עפר פרח:

אבל עזרה שלך, גם בנושא של חדשות - - -

היו"ר כרמל שאמה:

לא להפריע לו לדבר. 

ניצן חן:

כל הדיון הזה פשוט הקדים זמנו בשנתיים. הקדים זמנו. אתם תקבעו פה היום בספטמבר 2014, בעזרת השם, נתכנס כאן.למה? כי אתם צריכים לעלות ב-1 בינואר, ללא קשר לסוגיית החדשות בערבית. 

שנית, עליתם, יש לכם מספיק עבודה לעשות. בשנה השלישית לשידורכם אתם אמורים ומחויבים להתחיל לשדר חדשות. אגב, אני מאוד מקווה שזה יהיה חדשות באמת שמשקפות את החברה הערבית, על כל גווניה, ויתנו "פייט", כמו שג'עפר אומר, ל"אל-ג'זירה", "אל-חורה", "אל-ערביה", וכולי. 

ככל שבאמת הכנסת תחליט שהיא רוצה לממן – ואני מזכיר לך, ד"ר טיבי, ואתה יודע את זה יותר טוב ממני – שמימון של מדינת ישראל לחדשות, יש לזה גם חסרונות – עיין ערך ערוץ-33, והשב"כ קובע את הליין-אפ, וכולי וכולי. 

לכן אני אומר: דיה לשמחה בשעתה – לא צרה לשעתה – דיה לשמחה בשעתה.


נינו אבסדזה:
גם לערוץ-1 יש בעיה, ניצן. זה בסדר, זה לא רק בערוץ-33.


קריאות:
- - -

רן אדליסט:
ניצן, הכוונה היא לבקש אישור לחדשות כבר מייד.

היו"ר כרמל שאמה:

אדוני, אתה לא ברשות דיבור.


רן אדליסט:

אני פשוט עוזר לניצן. 
לאה ורון:

וחלק מכם גם לא נרשמו בכלל לישיבת הוועדה ולדיון – מה שמחייב אתכם, דרך אגב.


היו"ר כרמל שאמה:

אנחנו נשאיר לנו גמישות דרך דברי ההסבר בהכנה לקריאה שנייה ושלישית אם נראה צורך בכך. בינתיים, נא להתחיל בהקראה. 

יואל חסון:

אדוני, אולי זה שווה התייעצות בעניין הזה. 


היו"ר כרמל שאמה:

איזה התייעצות?

יואל חסון:

אני לא רוצה ללכת פה במסלול של התייעצות סיעתית. אם לא תהיה ברירה אולי נעשה את זה, אבל אני מציע לך לבחון את הסוגיה הזאת, יכול להיות שאתה שם מכשול מול פניך בעניין הזה – ללמוד את זה.


היו"ר כרמל שאמה:

אמרתי שנשאיר בדברי ההסבר. 


יואל חסון:

מה ייאמר בדברי ההסבר?


היו"ר כרמל שאמה:

נשאיר פתח. אנחנו עכשיו מכינים לקריאה ראשונה. עד אז נהיה יותר חכמים, נדע בכלל אם הערוץ קם. יהיה לך עוד זמן להתעמק בשאלה מה הקשר והרלוונטיות של הכסף הזה להפקות בערבית או אפשרות של הקבלת השידור, של המהדורה, כאן ושם. כל הדברים האלה.


יואל חסון:

וזה, גברתי היועצת המשפטית, יאפשר לנו גמישות אחר כך בדיונים?


היו"ר כרמל שאמה:

לכן הצענו את מה שהצענו. 


יואל חסון:

לכן אני רוצה שהיא תגיד את זה ושיהיה ברור.

אתי בנדלר:

ההתייחסות בדברי ההסבר באה על מנת למנוע לאחר מכן העלאת טענת "נושא חדש". אני אתייחס במפורש ואכתוב שבעת הכנת הצעת החוק לקריאה השנייה והשלישית תדון הוועדה באפשרות לחייב את הפקת החדשות המקומיות באמצעות הערוץ הייעודי הערבי שעתיד להתחיל לפעול במהלך שנת אלפיים ו...

יואל חסון:

בסדר גמור.

דנה נויפלד:
חשוב מאוד לציין – כיוון שהזוכים במכרז לקחו על עצמם התחייבות להפיק חדשות כאמור מהשנה השלישית, אני רוצה להבהיר כבר לפרוטוקול שכמובן זה לא בא לתת את המימון להבטחה המכרזית שהם נתנו אותה. 

אנחנו מדברים עכשיו על תקופה של השנה הזאת בלבד ולא מעבר לכך. ככל שיימצא פתרון של קבע, נצטרך לבוא ולראות איך זה מתיישב עם ההתחייבויות המכרזיות. 


היו"ר כרמל שאמה:
ודאי, גברת נויפלד. 


"הצעת חוק התקשורת (המשך שידורי חדשות מקומיות בטלוויזיה) (תיקוני חקיקה) (הוראת שעה) (תיקון– הארכת תוקף הוראת שעה), התשע"א-2011

תיקון סעיף 3

1. בחוק התקשורת (המשך שידורי חדשות מקומיות בטלוויזיה) (תיקוני חקיקה) (הוראת שעה), התשס"ח-2007 (להלן – החוק העיקרי), בסעיף 3 המתקן את חוק התקשורת (בזק ושידורים) (תיקון מס' 35), התשס"ז-2006, במקום "ה' בטבת התשע"ב (31 בדצמבר 2011)" יבוא "כ"ח בטבת התשע"ד (31 בדצמבר 2013)". "

הערות. 

יורם מוקדי:

בהמשך למה שאמרה גברת נויפלד, זה צריך להיות כמובן 31 בדצמבר 2012, ותשע"ג.


היו"ר כרמל שאמה:

ברור. מקבל. 


אתי בנדלר:

אני מניחה שגם יהיה שינוי בכ"ח בטבת, אם כך. 

יורם מוקדי:


בסעיף 2 ו-3, כן. 


דנה נויפלד:

אני רוצה לוודא שזה הולם את החלטת הממשלה. החלטת הממשלה מדברת על שנה נוספת ואני לא יודעת ממתי השנה הזאת נמדדת. 


קריאה:

סוף 2012. 

דנה נויפלד:

ההוראה מתחדשת במאי, נכון? 


קריאה:

לא. סוף דצמבר.


דנה נויפלד:

סוף דצמבר? סליחה. 

היו"ר כרמל שאמה:

עוד הערות. אין. מי בעד סעיף 1, עם התיקון של קיצור לשנה אחת? 


הצבעה

בעד סעיף 1 – פה אחד

סעיף 1 נתקבל.

היו"ר כרמל שאמה:

אושר פה אחד. 

"תיקון סעיף 4

2. בסעיף 4 לחוק העיקרי, במקום "ה' בטבת התשע"ב (31 בדצמבר 2011)" יבוא "כ"ח בטבת התשע"ד (31 בדצמבר 2012)". "
פה עשינו תיקון לפי הסיכום עם ועדת השרים לחקיקה. התאריך העברי המדויק בניסוח של המחלקה המשפטית יבוצע. 


אתי בנדלר:
ברור.


היו"ר כרמל שאמה:
הערות? אין. מי בעד סעיף 2? 

הצבעה

בעד סעיף 2 – פה אחד

סעיף 2 נתקבל.

היו"ר כרמל שאמה:

אושר פה אחד. 


"תיקון חוק התקשורת (המשך שידורי חדשות מקומיות בטלוויזיה) (תיקוני חקיקה) (הוראה שעה) (תיקון מס' 2)

3. בחוק התקשורת (המשך שידורי חדשות מקומיות בטלוויזיה) (תיקוני חקיקה) (הוראת שעה) (תיקון מס' 

    2), התשס"ט-2009, בסעיף 4(ב), במקום "ה' בטבת התשע"ב (31 בדצמבר 2011)" יבוא "כ"ח בטבת 

    התשע"ג (31 בדצמבר 2012)". "


הערות? אין. מי בעד סעיף 3?

הצבעה 

בעד סעיף 3 – פה אחד

סעיף 3 נתקבל.

היו"ר כרמל שאמה:

אושר פה אחד. 


לאה ורון:

חברת הכנסת נינו אבסדזה מצביעה במקום חבר הכנסת ישראל חסון, ומאחר שנציג האוצר לא הגיע לדיון, אני מבקשת מאדוני פרק זמן על מנת שאנחנו נפנה לאוצר שיתייחסו.


היו"ר כרמל שאמה:

יש לך עד נובמבר. בכל מקרה, הסעיפים אושרו והצעת החוק הוכנה לקריאה ראשונה במליאה. דברי ההסבר יתוקנו ויותאמו כך שזה יאפשר גמישות מלאה לוועדה בהכנה לקריאה שנייה ושלישית לקבל שינויים כפי שעלו בדיון היום. 


אני מודה לכל מי שהשתתפה והשתתף בדיון. הישיבה נעולה. 

(הישיבה ננעלה בשעה 13:45).

